text: Farlig skildpadde fundet på P-plads
  12 juli 2010 kl. 12.01
  En sort skildpadde tusser rundt på politistationen i Kolding og spiser salat. Skildpadden, som ikke er helt ufarlig, blev fundet af forbipasserende på parkeringspladsen ved Hotel Kolding City.
  Politiet ved ikke, hvem der ejer skildpaden, som er 40 centimeter lang og 25 centimeter bred. Den kan bo hos én i kvarteret omkriong Grønningen - eller den kan have været med på udflugt og så være "stukket af", siger vicepolitikommissær Svend Holm, Kolding.
  
  Terrarie sagde nejtak
  Politiet har spurgt Terrariet i Vissenbjerg, om de kan have skildpadden, mens ejeren findes. Men terrariet har takket nej. Angiveligt fordi skildpadden er for farlig.
  - Der er tale om en Snap-skildpadde, som normalt ikke holdes som kæledyr, siger Svend Holm.
  
  Ekstra lang hals
  - Skildpadden har en ekstra lang hals, hvilket er usædvanligt for skildpadder. Den kan faktisk dreje halsen så meget, at den er i stand til at kappe eller bide en finger af, hvis man ikke ved, hvor farlig den er, siger Svend Holm.
  Skildpadden blev fundet ved 21.40-tiden søndag.
  